Mandag ved 17-tiden begyndte en gruppe mænd at bære kasser ud fra slikbutikken i Ryesgade. Tirsdag morgen var lokalerne helt tomme.

Annonce

Alt var som det plejer at være i Ryesgade mandag - indtil omkring kl. 17. Da rykkede syv-otte mænd ind i Slikkepinden og begyndte at bære kasser ud i biler. Tirsdag morgen stod lokalerne tomme tilbage. Kun en enkelt slikbeholder hænger på væggen med en rest vingummi i.

Slikkepinden er lukket og slukket

Sorte sække, der har dækket ruderne hænger og flagrer i de sidste rester af tape sammen med en hilsen fra levnedsmiddelsstyrelsen.

Det er tilsyneladende en godkendelse fra Fødevarestyrelsen af 2. november 2015, der udgør den sidste hilsen fra ejeren. Og det er ironisk eftersom han havde et meget anstrengt forhold til de danske myndigheder.

Han har modtaget en regn af bøder siden Fødevarestyrelsen fandt et ulovligt lager 11. december 2014. Det indeholdt ikke færre end 25 tons slik, som ikke bare var ulovligt indkøbt og opbevaret. Der var også rottespor, masser af afføring fra mus i lokalet og muse-tandmærker i de yderste kasser. Det udløste en større slikskandale.

Skat blev tilkaldt for at vurdere, om den lovpligtige sukkerafgift var betalt.

Fødevarestyrelsen måtte i øvrigt true med politi og låsesmed, før de blev låst ind på lageret i Tranbjerg.

Det udløste en bøde på 30.000 kroner

Slikkæden tæller fem butikker i fem byer i Jylland. De fik alle besøg på en og samme dag i december 2014, og det udløste påtaler og konfiskationer i alle butikkerne. Og bøder i tre tilfælde, blandt andet fordi ejeren ikke kunne godtgøre, hvor slikket var indkøbt. Det var heller ikke opbevaret efter reglerne.

I marts 2015 var der igen besøg i Slikkepinden i Aarhus, hvilket udløste en bøde på 20.000 kroner, fordi beslaglagt slik var forsvundet, mens byretten i Herning fastsatte en bøde på 10.000 kroner 25. februar i 2015.

29. april i 2015 skrev P4 Østjylland, at endnu en bøde ramte ejeren af slikbutikkerne og engrosvirksomheden candy World. Den lød på 10.000 kroner, fordi man stadig ikke var i stand til at forklare, hvor alt slikket kom fra.

Butikken i Ryesgade i Aarhus lukkede meget pludseligt i januar 2015, men åbnede efter et par uger, da en vandskade var blevet udbedret. Der var en hilsen på døren til kunderne om, at butikken ville åbne igen snarest.